癸酉中冬四日江行
作者：鄭剛中
朝代：宋

paragraphs: 新寒蕩餘暑，小雨結離愁。
行人向西去，江水自東流。
我趁孤船歸，回腸車萬周。
假寐槳聲中，清夢何悠悠。
恍若傅兩翼，飄然得浮遊。
仙風入山骨，佳氣遮林邱。
塵外人物古，雲間樓殿幽。
自念此何許，而容區中囚。
旁有老人笑，謂予失初謀。
貪前慕垂餌，遂爲香所鈎。
今兹窮瘁身，抱病炎荒陬。
終歲骨肉念，百年離合憂。
俛默事迎送，嗟嗟亦良羞。
予欲從之拜，江波拍船頭。
危坐記惝恍，熏心省愆尤。
玉玷容可磨，水跌那許收。